google/wiki40b huggingface dataset:
Kroonuaia sild

Kroonuaia sild on sild Tartus. See ületab Emajõge ning ühendab Kroonuaia ja Sauna tänavat.

Ajalugu

Kroonuaia tänava otsa kohale paigaldati 1945. aastal puitpontoonsild, mis 1956. aastal asendati raudpontoonsillaga. Tegemist oli autosillaga, millest sõitsid üle ka bussid, samas oli see jõelaevade jaoks piisavalt kõrge. 1970. aastate alul sild lagunes ja selle asemele rajati jalakäijatele mõeldud lahtikäiv pontoonsild. Jalakäijate sild avati jõelaevade läbilaskmiseks ja kevadise jäämineku ajal. Sild lagunes 1989. aastal ja seda enam ei taastatud.

Ehitamine

Raudbetoonsilda hakati ehitama 1996. aasta alguses. Silla projekteeris Anatoli Petrov Peterburist ja ehitas K-Most.
Sild avati liikluseks 5. detsembril 1996.
Sild on kaherealine ja 89 meetrit pikk. Sild läks linnale maksma 16,2 miljonit krooni.
Kink (perekonnanimi)

Kink on perekonnanimi.
2019. aasta 1. jaanuari seisuga oli Eestis perekonnanimi Kink 497 inimesel: 231 mehel ja 266 naisel. Perekonnanimede levikult on Kink meeste puhul 231. kohal ja naiste puhul 219. kohal.
Aseri savimaardla

Aseri savimaardla on üleriigilise tähtsusega savimaardla, mis asub Lääne-Viru maakonnas Viru-Nigula vallas. Maardla pindala on 39 ha.
Tootsa kihi paksus on üle 15 m ja geoloogiliselt on see Kambriumi ladestu Lontova ja Lükati kihistu savi. Maardla katendi paksus on keskmiselt 2 m.
Maardla savi saab kasutada nt telliste tootmiseks.
Maardlast on Eestis savi ka kaevandatud (nt 2002).
Benjamin Vasserman

Elulugu

Ta sündis Eestist 1941. aastal küüditatud teenistuja perekonnas. Eestisse tuldi tagasi 1956. aastal, samal aastal alustas kooliteed Tallinna 30. Keskkoolis. Kuna represseeritutel ei lubatud tol ajal suuremates linnades elada, oli perekond sunnitud Tallinnast lahkuma 1957. aasta alguses ja koliti Tootsi. 
Jätkas kooliteed sealses koolis, mille lõpetas 1964. aastal. Edasi viisid õpingud ta Tallinna Ehitus- ja Mehaanikatehnikumi, mille lõpetas 1968. aastal. Järgnes sõjaväeteenistus Nõukogude armees Armeenia NSV pealinnas Jerevanis. 
1979. aastal lõpetas Eesti NSV Riikliku Kunstiinstituudi Tallinnas graafika erialal. 
Eesti Kunstnike Liidu liige 1989. aastast. Eesti Vabagraafikute Ühenduse asutajaliige 1992. aastast. Kuulus kunstirühmitusse Para '89. Aastast 2008 Accademia Internazionale Greci-Marino, Accademia del Verbano, Vinzaglio, Itaalia korrespondentliige.

Näitused

Näitustel hakkas esinema 1978. aastal. Osalenud üle 170 rahvusvahelisel näitusel ligikaudu 40 riigis ning mitmekümnel Eesti kunsti näitusel kodu- ja välismaal.

Isiklikku

Tema abikaasa on graafik Naima Neidre. Neil on tütar ja poeg ning neli lapselast.
Armukadedus

Armukadedus igapäevaselt

Normaalne armukadedus loetakse tavakeeles toimiva paarisuhte alustalade hulka. See väljendub ühe partneri huvis teise partneri kui kaaslase toimetamiste vastu ja muretsemises, kas kõik on korras ning kuidas saaks suhet veelgi parandada. Normaalne armukadedus on muutumas ebanormaalseks, kui seda on liiga vähe (partner ei tunne enam üldse huvi oma kaaslase tegemiste vastu) või seda on liiga palju.

Armukadedus psühhiaatrias

Vahel võib armutunne muutuda ka ühepoolselt ehk vastastikuselt, kadeduseks ja olla haiglane, põhjuseta, vägivaldne ja koguni ohtlik.
Täpseid piire ega mõõdetavaid suurusi ei ole aga paika pandud ning eksperdid vaidlevad tänapäevani selle üle, millal saab normaalsest olukorrast ebanormaalne. Ekstreemsemad olukorrad, kus armukadedus on liiga suur, võivad lõppeda depressiooniga, vägivallaga ja isegi surmaga.

Armukadeduse luulud

Patsiendid võivad üheaegselt mitme luulu all kannatada, seetõttu peetakse oluliseks eristusdiagnoosi. Armukadeduse luulude tähelepanu keskmes on tihti partneri võimalik truudusetus ja armukadetseja püüd leida paikapidavaid tõendeid, tihti vahendeid valimata, oma uksumuse kinnituseks.

Ebanormaalne armukadedus

Ebanormaalset ehk haiglast armukadedust on eksperdid hakanud kirjeldama mitmes erivormis – sundmõtetega armukadedus ning psühhootiline armukadedus.

Sundmõtetega armukadedus

See armukadeduse vorm väljendub painava kinnisideena, mis ei anna inimesele rahu ja ta aina muretseb oma partneri pärast ning paneb kahtluse alla tema truuduse. Ometi võib inimene alateadvuses tajuda, et probleem ei ole nii suur, aga probleemne kinnisidee jääb püsima.

Vestlusravi

Praktiseeritakse kognitiiv-käitumuslikku teraapiat, mis aitab inimesel tema mõtlemist muuta.

Varasema käitumise kaardistamine

Patsiendi käitumise psühhiaatriline aspekt tuleks võimalikku ravi silmas pidades, ka psühholoogilisele indiviidile kohaselt kaardistada: millal luulud tekkisid, kuidas möödus lapsepõlv, kas ta oli üksildane, kas patsiendil on probleeme abielulistes suhetes, kas ta on liialt kriitiline teiste suhtes jne.

Vestlusravi kombineeritud ravimitega

Praktiseeritakse kognitiiv-käitumuslikku teraapiat koos erinevate ravimitega. Sundmõtete korral manustatakse täiendavalt antidepressante.
Põgari-Sassi

Ajalugu

1944. aasta 22. septembril toimus Tuuru–Puise tee ääres asuvas Põgari palvemajas Otto Tiefi valitsuse viimane istung. Hiljem põgenes valitsuse riigisekretär Helmut Maandi Tauksile, Liialaiule ja edasi Hiiumaa laidude kaudu Rootsi.

Loodus

Rannaniitudel on võimalik jälgida lindude läbirännet.
Miami-Dade'i maakond

Ajalugu

Miami-Dade'i maakond moodustati 18. jaanuaril 1836. Maakond on nime saanud Francis L. Dade'i järgi.
Teadlaste trepid

Teadlaste trepid ehitati aastal 1642. Kunagi ühendas see Sighișoara kindluse alumist osa ülemise, künka tippu jääva osaga. Katusega kaetud treppide ülesanne oli talvisel ajal lihtsustada inimeste liikumist künka otsas paiknevasse kooli (Kool künkal) ja kirikusse (Kirik künkal). Algsest 300 trepiastmest on tänaseni säilinud vaid 176.
Johann Jakob Sahmen

Johann Jakob Sahmen (18. jaanuar 1700 Königsberg – 16. mai 1769 Tartu) oli Eesti jurist, arhivaar ja ajaloolane.

Elulugu

Johann Jakob Sahmen oli sakslane ja bürgermeistri poeg.
Lõpetas Königsbergi Toomkooli, õppis 1715–1718 Königsbergi Ülikoolis teoloogiat, 1718–1719 Halle Ülikoolis õigusteadust. Tuli 1726 Riiga. Oli aastani 1732 Liivimaa mõisates koduõpetaja, 1733–1734 Riia maakohtu advokaat ja fiskaal, 1734–1730 õuekohtu advokaat, 1740–1765 Tartu bürgemeister (aastast 1757 esimene bürgermeister). Korrastas linna asjaajamist, seadis 1760 sisse Tartu kodanikeraamatu. Eriti tähtis oli töö Tartu linnaarhiivis, kus Sahmen kehtestas kindla töökorra, koostas arhivaalide üldregistri ja koondas Liivimaa piiskopkonna, Poola, Rootsi ja Vene aja tähtsamad dokumendid vastavatesse kogudesse (Das alte Dorpat, so den Zustand und Beshaffenheit desselben unter bischöflichen und königlichen polnischen Regierung …, Excerpta protocollorum Dorpatiensium a. 1600 ad 1709, Exerpta protocollorum actorumque Dorpatiensium ab urbe restituta ad praesens tempus cum indicibus) ning koostas Tartu rae (peamiselt 18. sajandist pärinevate) kirjade kogu. Koostanud Tartu linna kirjelduse (ilmus lühendatult 1764).
Kentoni maakond

Ajalugu

Maakond moodustati 1840. aastal.
Mihhail Artsõbašev

Mihhail Artsõbašev (vene keeles Михаи́л Петро́вич Арцыба́шев; 5. november (vkj 24. oktoober) 1878 Harkovi kubermang – 3. märts 1927 Varssavi) oli vene kirjanik, dramaturg ja publisist.
Alates 1923. aastast elas ta Poolas.
Udmurdi Riiklik Ülikool

Udmurdi Riiklik Ülikool (vene keeles Удмуртский государственный университет) on ülikool Udmurtias Iževskis.
Ülikool asutati 1931.
Ülikoolis õpib üle 28 000 üliõpilase.
Maria Romanjuk

Maria Romanjuk (sündinud 15. augustil 1996) on Eesti ujuja.
Ta on Eesti meistrivõistlustel ujumises võitnud kokku 136 medalit: 71 kulda, 38 hõbedat ja 27 pronksi.
2016. aasta suveolümpiamängudel Rio de Janeiros saavutas ta 100 m rinnuliujumises 1.09,49-ga 31. koha.
2017. aastal püstitas Maria Romanjuk Taanis toimuvatel ujumise lühiraja Euroopa meistrivõistlustel 100 m rinnuliujumises Eesti rekordi ajaga 1.06,95. 2018. aasta detsembril uuendas rekordit ajaga 1.06,90.
50m basseinis on tema nimel 2 Eesti rekordit: 100m rinnuli (1.08,81) ja 200m rinnuli (2.31,29).
Marcello Caetano

Marcello José das Neves Alves Caetano (17. august 1906 Lissabon – 26. oktoober 1980 Rio de Janeiro) oli Portugali poliitik, peaminister 28. septembrist 1968 kuni 25. aprillini 1974.
Caetano kõrvaldati võimult nelgirevolutsiooni käigus ja saadeti koduaresti Madeirale. Ta põgenes sealt Brasiiliasse, kus elas elu lõpuni.
Artur-Mihail Rätsep

Artur-Mihail Rätsep (30. mai 1918, Rakvere – 31. detsember 2012) oli eesti ajakirjanik.
Eesti sõjaväes teeninud Rätsep mobiliseeriti Punaarmeesse ning demobiliseeriti pärast Teist maailmasõda, 1946. aastal. 1946–1952 õppis ta Tallinna Polütehnilise Instituudi majandusteaduskonnas, lõpetades cum laude.
Juba õpingute ajal töötas Rätsep ajakirjas Nõukogude Naine koosseisuvälise fotograafina. 1952. aastast töötas ta ajalehes Rahva Hääl: algul tööstusosakonnas, siis informatsiooniosakonna juhatajana ning 1968–1988 peatoimetaja asetäitjana.
1959–1997 kuulus ta Eesti NSV Ajakirjanike Liitu (hilisema nimetusega Eesti Ajakirjanike Liitu). 1975. aastal pälvis ta Eesti NSV teenelise ajakirjaniku aunimetuse.
Cambrai liiga sõda

Eellugu

Paavst Aleksander VI hakkas pärast I Itaalia sõda tugevdama paavstiriigi võimu Kesk-Itaalias ja hõivas Romagna.

Cambrai liiga

1508. a. 10. detsembril sõlmisid paavsti, Prantsusmaa, Saksa-Rooma riigi esindajad ja Hispaania kuningas Fernando I Veneetsia vastase Cambrai liiga.
Ubuntu Vabastusliikumine

Ajalugu

Ubuntu filosoofia juured ulatuvad tuhandete aastate taha ja on säilinud mõnedel Lõuna-Aafrika hõimudel tänini. Ubuntu Vabastusliikumine on need ideed kaasajastanud nii, et see sobiks paremini kokku praeguse materialistliku ühiskonnaga.

Ubuntu maailmas

Ubuntu Vabastusliikumine on praeguseks (2015) ametlikult esindatud 73 riigis ja omab kaasamõtlejaid rohkem kui 200 riigis üle maailma.

Ubuntu partei

Ubuntu (filosoofia) levitamiseks ja suurema meediakajastuse saamiseks on paljudes riikides tehtud UBUNTU Parteid.
Katri Aaslav-Tepandi

Katri Aaslav-Tepandi (2004. aastani Katri Kaasik-Aaslav; sündinud 4. augustil 1965 Tallinnas) on eesti teatrilavastaja ja teoloog.
Valli Helde

Valli Helde (neiupõlvenimega Noorkõiv, 13. oktoober 1925 Valgamaa – 2. veebruar 2012 Tallinn) oli tõlkija ja toimetaja, Eesti Kirjanike Liidu liige.
Hariduse omandas ta Tartu Õpetajate Seminaris ning Tartu Riikliku Ülikooli keeleteaduskonnas, mille lõpetas 1951. aastal läänemeresoome keelte alal. Ülikoolis õppides võttis ta osa professor Paul Ariste korraldatud keeleuurimisekspeditsioonidest liivlaste küladesse Kuramaal. Paul Ariste soovitusel hakkas ta ka õppima läti keelt.
Valli Helde põhitöökoht oli kirjastus Eesti Raamat, kus ta töötas mitmetes toimetustes üle 30 aasta kuni pensionile minekuni 1983. aastal, viimasena laste- ja noorsookirjanduse toimetuses. Ta oli hinnatud toimetaja, kelle keele- ja stiiliparandustest ei pääsenud isegi Friedebert Tuglas.
Valli Helde  panuseks eesti kultuurilukku jäävad lisaks põhitööle selle kõrvalt tehtud arvukad läti kirjanduse tõlked: tema eestindatud on mitmekümne läti autori teosed, sealhulgas 21 lasteraamatut. Viimaste hulka kuulub näiteks ka läti rahvaeepose "Karutapja" lastele mõeldud ümberjutustus. Tema viimaseks tõlketööks jäi 1999. aastal tõlgitud liivi luulevalimik "Ma võtan su õnge, tursk", mis ilmus pärast pikka ooteaega 2011. aastal rahvusvahelise liivi keele ja kultuuri aasta puhul. Postuumselt andis kirjastus Libri Livoniae 2015. aastal välja tema tõlgitud välisläti autori Anšlavs Eglītise 1962. aastal ilmunud mälestuste romaani "Pansion lossis", kus tegelasteks Läti 1920. ja 1930. aastate modernistlikud kunstnikud Konrāds Ubāns, Valdemārs Tone ja Romans Suta, samuti luuletaja Edvarts Virza.

Isiklikku

Tema tütar on kultuuriajalehe "Sirp" keeletoimetaja Aili Künstler.
Elle Tikerpäe

Elle Tikerpäe (30. november 1935 – 7. märts 1999) oli eesti graafik ja karikaturist.
Ta oli Riikliku Teadusliku Meditsiiniraamatukogu väljaannete kujundaja.
Nyabarongo jõgi

Nyabarongo ehk Nyawarungu on jõgi Rwanda keskosas Niiluse ülemjooksul.
Nyabarongo saab alguse Nyungwe metsas ja voolab kagu suunas. Jõe ühinemisel Ruvuvu jõega moodustub Kagera jõgi.
Heimtali Peetri kirik

Heimtali Peetri kirik (varem Peetrimõisa kirik) on Võru maakonnas endise Heimtali küla territooriumil asuv kirik.
Tänapäeval jääb Lilli-Anne küla alla ning selle lähedalt möödub Tallinna–Tartu–Võru–Luhamaa maantee.
See on Urvaste Püha Urbanuse koguduse abikirik.

Ajalugu

Kirikule pandi nurgakivi 23. juulil 1937, kuid ehitus takerdus 1939. aastal. Nõukogude perioodil oli kirik kohaliku kolhoosi kasutada. 6. mail 1993 anti kirik Urvaste kogudusele ja esimene jumalateenistus peeti seal järgmise aasta 10. juulil. 1997 korrastati lagunenud kirikutorn ja 1998 vahetati välja katus. 2000. aastal jõuti sisetöödeni. Kirik pühitseti sisse 21. juulil 2002.
Seredžius

Ajalugu

Arheoloogiliste andmete põhjal on Seredžius juba ammu asustatud. Seal asub II-IV sajandil kasutusel olnud kalme. Esimene kahest linnamäest kannab ka nime Palemono Kalnas (nimetatud müütilise Leedu valitsejatesoo esiisa Palemonase järgi, kelle pealinnaks see kant olevat olnud). Linnamägi oli kasutusel XV sajandini. Aastail 1293-1363 seisis seal leedulaste kindlus, mis põletati aastal 1363 maha, ent jäi kindlustatud positsiooniks kuni Tannenbergi lahinguni.
Teine linnamägi on hilisem, see oli kasutusel XIV-XV sajandil. Aastal 1406 hõivasid linnamäe ristisõdijad, kes rajasid sinna Dubysenburgi kindluse, mis oli Saksa ordu Žemaitija alade halduri Michael Küchmeisteri residentsiks. Kindluse juures oli kabel, selle arsenalis olid ka tulirelvad. Aastal 1409 sundis Vytautas ordu Dubysenburgi maha jätma.
XVI sajandil sai Seredžiusest alev. XVI-XVIII sajandil asus Dubysenburgi asemel Sapiehadele kuulunud Mežiriečė mõis. Esimene kirik ehitati Seredžiusesse aastal 1829. Tsaari ajal olid alevi venekeelsed nimekujud Средники ja Средникъ.
Esimese maailmasõja ajal peeti aastal 1914 alevi ümbruses ägedaid lahinguid, mille käigus asula maha põles. Lahinguid peeti Seredžiuses ka Teise maailmasõja ajal. Peale sõda tegutsesid alevi ümbruses Leedu metsavennad. Viimane neist tegutses seal veel aastal 1960.
Merschi loss

Merschi loss (letseburgi keeles Schlass Miersch, prantsuse keeles Château de Mersch, saksa keeles Schloss Mersch) on Kesk-Luksemburgis Seitsme lossi orus asuv loss. Lossis asuvad praegu Merschi omavalitsuse tööruumid.
Paasiku mõis

Paasiku mõis (saksa keeles Pasik) oli rüütlimõis Harju-Jaani kihelkonnas Harjumaal. Nüüdisajal jääb mõis Harju maakonda Anija valda.
Mõis asutati 1858 Jägala mõisast eraldatud alast.
Biomeetria

Biomeetria (ekslikult biomeetrika) ehk biostatistika on matemaatiliste meetodite, eriti matemaatilise statistika rakendamine biosüsteemide uurimiseks ning saadud andmete põhjal analüüsimine ja järelduste tegemine. Biomeetria hõlmab ka bioloogiliste objektidega eksperimentide planeerimist, mida eriti kasutatakse meditsiinis ja põllumajanduses.
Esimene biomeetria alane ajakiri Biometrika asutati aastal 1901 Karl Pearsoni poolt.
Kruustangid

Kruustangid on laialdaselt kasutatavad kinnitusrakised. Kruustangid koosnevad korpusest koos seisva põsega, liikuvast põsest, põskedele kinnitatud pakkidest, mis mõnikord on vahetatavad ning kruvi põhimõttel töötavast kinnitusmehhanismist. Eristatakse lauakruustange ja masinkruustange ehk pingikruustange. Viimased on mõeldud tööpinkides kinnitusrakisteks.
Kruustangide korpus valmistatakse kas kõrgkvaliteedilisest malmist või terasest. Liikuva põse juhtpinnad on üldjuhul karastatud ja lihvitud. Pakid valmistatakse karastatavast terasest kõvadusega HRC 55...60. Standardsete pakkide tööpind on kas sile või sooneline. Erikujuga pakkidel võib olla ka prismaatiline või astmeline tööpind.
Terviklik tootepoliitika

Terviklik tootepoliitika (inglise integrated product policy, lühendatult IPP) on poliitikavaldkond, mille eesmärk on parandada toodete ja teenuste keskkonnanäitajaid kogu olelusringi vältel ning edendada toodete ja teenuste uuenduslikkust.
Terviklik tootepoliitika tekkis 1990. aastatel Euroopas.
Tervikliku tootepoliitika elluviimiseks on kasutatud nii õiguslikke vahendeid (nt keelustamine), majandusmeetmeid (nt keskkonnamaks, keskkonnahoidlik riigihange), teavitamist (nt keskkonnamärgis, keskkonnaaruanne) kui ka vabatahtlikke meetmeid (nt vabatahtlikud keskkonnalepped, keskkonnahoidlik tootearendus).
Veelendlane

Veelendlane (Myotis daubentonii) on nahkhiirlaste sugukonda kuuluv käsitiivaline. Ta on Eestis arvatud II kaitsekategooriasse (2012). 
Eestis on ta tavaline ja teda leidub ka saartel.
Ta elab enamasti tasase maastikuga hõredates metsades ja kaldapuistutes, jahti peab ta enamasti madalal veekogu kohal.
Kanada pass

Kanada kodaniku pass (prantsuse keeles: Passeport canadien) on Kanada kodanikele väljastatud pass. See võimaldab kandjal vabalt Kanadast väljuda ja uuesti siseneda; reisida teistesse riikidesse ja teistest riikidest vastavalt viisanõuetele; hõlbustab vajaduse korral Kanada konsulaarametnike abi tagamise protsessi; ja taotleb kandja kaitsmist välismaal.
Kanada on Five Nations Passport Groupi liige, mis on rahvusvaheline foorum, mis tegeleb Austraalia, Uus-Meremaa, Suurbritannia ja Ameerika Ühendriikide passe väljaandvate asutusete vahelise koostööga, et "jagada parimaid tavasid ja arutada passi põhimõtete väljatöötamisega seotud uuendusi.", toodete ja tavade kohta.
Kanada hakkas 1. juulil 2013 Kanada kodanikele väljastama biomeetrilisi passe, mida tuntakse ka elektrooniliste passidena või e-passidena.
Greete Steinburg

Greete Steinburg (sündinud 1991) on eesti jalgrattur.
2018. aastal võitis ta esikoha Portugalis 6° Maratona Capital do Move rattamaratonil ja Itaalias Pinzolos Dolomitica Brenta Bike Marathonil.
2018. aastal valiti ta Eesti parimaks naisjalgratturiks.
Aurora (laev)

Aurora (ehitatud 1903. aastal Peterburis Venemaal) oli vene ristleja. Loetakse 1917. a Venemaal toimunud ja hiljem kogu maailmakorraldust märkimisväärselt mõjutanud Oktoobrirevolutsiooni üheks sümboliks.

Ajalugu

Aurora ehitati 1903. aastal Peterburis Venemaal.
Vene-Jaapani sõjas osales Tsušima merelahingus, seejärel lasti interneerida Filipiinidel, vältimaks sattumist jaapanlaste kätte.
Esimese maailmasõja ajal pidas valveteenistust Soome lahes.
1916. aastal saadeti Aurora remonti Kroonlinna. Remondis seismise ajal levisid laevale revolutsioonilised meeleolud, mis tipnesid sisepingete ja muude asjaolude kokku langemisel eduka mässuga juhtkonna vastu.
25. oktoobrini 1917 seisis Aurora Neeval, mil Petrogradi Sõja-Revolutsioonikomitee sekretär Vladimir Antonov-Ovsejenko leppis laeva komandöriga kokku, et õhtul, pärast Petropavlovski kindluse signaallasku, tehtaks laeva suurtükist paar pauku, et Talvepaleed kaitsvaid naispataljonlasi hirmutada. Talvepalee saadigi kätte peaaegu veretult ja Aurorast sai Oktoobrirevolutsiooni sümbol.
1918. aastal saadeti laev kodusõja rinnete toetuseks jõe- ja järveflotillidesse.
1941. aasta 30. septembril lasti Aurora Oranienbaumi sadamas sakslaste poolt põhja. Üles tõsteti 1944. aasta 20. juulil ja viidi Leningradi.
1948. aastal, pärast remonti, seisis Aurora Neeval muuseumlaevana.
1985–1987 Aurora lammutati.
Praegu seisab Peterburis Neeva kaldal samanimeline Aurora koopia, millesse on sobitatud u 1000 t Aurora mehhanisme ja konstruktsioonielemente.

Laeva üldandmed

Pikkus: 126,8 m
Laius: 16,7 m
Süvis: 7,3 m
Veeväljasurve: 6730 t
Peamasin: aurumasin võimsusega 11600 hj
Kiirus: 19,2 sõlme
Meeskond: 570 inimest
Jakob Wilhelm Reinhold Everth

Isiklikku

Jakob Wilhelm Reinhold Everth oli kolm korda abielus. Tema väimees (tütre (teisest abielust) Irene mees) Karl August Hollmann oli Puhja Püha Dionysiuse koguduse õpetaja. Tema kolmanda abikaasa isa Johann Elias Lorenz Schatz oli pastor Alojas, Luke koguduses ja Valga Jaani koguduses. Tema isa Georg Simon Everth oli Kodavere ja Alatskivi koguduse õpetaja, vend Paul Gottlieb Georg Everth oli Maarja-Magdaleena koguduse õpetaja.
Roy Glauber

Roy Jay Glauber (sündinud 1. septembril 1925) on Ameerika Ühendriikide füüsikateoreetik.
2005. aastal anti talle pool Nobeli füüsikaauhinda andami eest optilise koherentsi teooriasse.
Martin S. Bergmann

Martin S. Bergmann (15. veebruar 1913 – 22. jaanuar 2014) oli Ameerika Ühendriikide kliiniline psühholoog.
Ta oli New Yorgi Ülikooli kliinilise psühholoogia professor post-doktorite programmis, kus ta õpetas psühhoanalüüsi ajaloo kursust.
Ta kirjutas ka raamatuid, näiteks inimese olukorrast holokausti ajal, armastuse fenomenoloogiast ja laste ohverdamisest.
Ta mängis ka filmides, näiteks "The Century of the Self" (2002) ja David Grubini filmis noorest dr. Freudist. Ta mängis ka Woody Alleni 1989. aasta lühifilmis "Crimes and Misdemeanors" ("Kuriteod ja õigusrikkumised").
Tema isa oli filosoof Hugo Bergmann.
Katrin Pärn

Katrin Pärn (sündinud 20. mai 1977 Tallinn) on eesti näitleja.
Katrin Pärn lõpetas Eesti Muusika- ja Teatriakadeemia lavakunstikooli aastal 2000 (19. lend, kursuse juhendaja Ingo Normet). Aastatel 2000–2008 oli Katrin Pärn teatri Vanemuine draamanäitleja, kuid osales ka muusikalavastustes. Ta on elanud ja õppinud USAs, Uus-Meremaal ja Saksamaal Berliinis. Aastal 2008 kaitses Katrin Pärn Eesti Muusika- ja Teatriakadeemia lavakunstikoolis magistrikraadi.
Esimesed suuremad lavarollid tegi Katrin Pärn teatris Vanemuine ("Meister ja Margarita" – Peemot, "Roberto Zucco" – Plika, "Verevennad" – Linda, "Salemi nõiad" – Abigail Williams, "Sada aastat..." – Rebecca, "Tähed hommikutaevas" – Lora jpm). Hiljem on ta üles astunud Tartu Uue Teatri lavastustes. Rollide eest lavastuses "Ird, K." kandideeris Katrin Pärn 2010. aasta Eesti Teatriliidu aastapreemiale parima naispeaosa eest.
Pärn on mänginud ka teleseriaalides ("Kired", "Waba Riik", "Ühikarotid") ja filmides ("Umbkotid", "Õnn tuleb magades").
Katrin Pärn mängib (koos Janek Joostiga) alates 2015. aastast Tartu Uue Teatri lavastuses „Baskin ehk nalja põhivormid“ oma isa Eino Baskinit.
Katrin Pärn laulab ansamblis Külm Mai.

Isiklikku

Ta on Eino Baskini ja Malle Pärna tütar.
Johannes-Voldemar Holland

Johannes-Voldemar Holland VR II/2 ja VR II/3 (27. (vkj 15.) aprillil 1899 Õisu vald, Paistu kihelkond, Viljandimaa –  9. mai 1942 Ussollag, Solikamsk, NSV Liit) oli Eesti sõjaväelane (kapten).
23. veebruaril 1934 seati ta vapside poolt Viljandi linnapea kandidaadiks, kuid kaotas (12 häält poolt, 1 vastu) senisele linnapeale August Maramaale, kes sai 17 häält poolt ja 12 vastu.
Savimaardla

Savimaardla on maardla, kust on võimalik kaevandada savi.
Visa hing: hea päev, et surra

Sisu

Kui McClaine'i poeg Jack satub Moskvas jamadesse, otsustab John talle appi sõita. Moskvas komistab ta aga vandenõu otsa ja tal tuleb oma oskused koos pojaga taas maksma panna.